Στα χέρια του Ισραηλινού ναυτικού γαλλικό πλοιάριο με φιλο-Παλαιστίνιους ακτιβιστές
δεν κατάφερε να σπάσει τον αποκλεισμό της Λωρίδας της Γάζας
Το πολεμικό ναυτικό του Ισραήλ ρυμούλκησε σε ισραηλινό λιμάνι γαλλικό ιστιοφόρο που μετέφερε φιλοπαλαιστίνιους ακτιβιστές, αφού πρώτα εμπόδισε τους ακτιβιστές να σπάσουν τον ισραηλινό αποκλεισμό στην Λωρίδα της Γάζας. Οι ισραηλινές δυνάμεις προσέγγισαν το Ντίγκνιτι Αλ Καράμα στη μεσόγειο και το ρυμούλκησαν στο λιμάνι του Άσντοντ την Τρίτη. Ισραηλινοί αξιωματούχοι ανέφεραν ότι οι ακτιβιστές θα απελαθούν. Δεκαέξι άνθρωποι, μεταξύ των οποίων και αρκετοί δημοσιογράφοι, βρίσκονταν στο ιστιοφόρο όταν το προσέγγισαν οι ισραηλινοί κομάντο. Το Ισραήλ ανέφερε ότι ανέλαβε τον έλεγχο του πλοίου αφού οι ακτιβιστές αγνόησαν τις προειδοποιήσεις να αλλάξουν πορεία. Η κυβέρνηση του Ισραήλ ανέφερε ότι η κατάληψη του πλοίου έγινε χωρίς επεισόδια. Παρόμοια στρατιωτική ενέργεια πέρυσι κατέληξε σε φονικές συμπλοκές απ’ τις οποίες είχαν χάσει τη ζωή τους εννέα τούρκοι ακτιβιστές, μετά την εισβολή ισραηλινών κομάντος σε πλοίο που κατευθυνόταν στη Γάζα. Η Χαμάς καταδίκασε την ισραηλινή επίθεση στο πλοίο την Τρίτη χαρακτηρίζοντας την παραβίαση των ανθρωπίνων δικαιωμάτων. Ισραηλινοί αξιωματούχοι δηλώνουν ότι θα διατηρήσουν τον αποκλεισμό της Γάζας λέγοντας ότι είναι απαραίτητο να αποτρέψουν την μεταφορά όπλων σε παλαιστίνιους αντάρτες. Οι φιλοπαλαιστίνιοι ακτιβιστές αρχικά σκόπευαν να στείλουν δέκα πλοία και αρκετές εκατοντάδες κόσμο στη Γάζα από την Ελλάδα τον περασμένο μήνα. Αλλά τα περισσότερα πλοία εμποδίστηκαν από τις ελληνικές αρχές. Το ιστιοφόρο που εμποδίστηκε την Τρίτη ήταν το μοναδικό που είχε απομείνει από την νηοπομπή. Είχε καταφέρει να αποπλεύσει από την Ελλάδα την Κυριακή.